27 tan metrik bahan buangan dikumpul
KUCHING: Lebih 27 metrik tan bahan buangan elektrikal dan elektronik berjaya dikumpul oleh Jabatan Alam Sekitar (JAS) Negeri Sarawak dan Syarikat GVE Strategic Waste Sdn Bhd, semalam. Kempen yang diadakan di Metro City Matang ini adalah sempena sambutan Hari Alam Sekitar Negara Peringkat Negeri Sarawak Tahun 2020 dengan tema ‘Alam Sekitar Tanggungjawab Bersama.’ Pengarah JAS Negeri Sarawak, Hamzah Mohamad berkata, semua bahan buangan yang berjaya dikumpul ini nanti akan dilupuskan mengikut peraturan alam sekitar dan akan dikitar semula. “Program pengumpulan buangan elektrikal dan elektronik (e-waste) ini adalah di bawah inisiatif Kementeriam Alam Sekitar dan Air (KASA) dengan sasaran pengumpulan buangan e-waste di seluruh negara sebanyak 200MT bagi 2020. “Kempen tersebut akan diadakan di seluruh negara bermula 23 September hingga 21 Oktober ini dengan penetapan pengumpulan e-waste sebanyak 63, 000 kilogram seluruh negara,” katanya. Beliau berkata demikian pada sidang media sempena Kempen Pengumpulan Buangan E-Waste di Metro City, Matang, semalam. Tambahnya, pihak JAS Negeri Sarawak akan mengadakan aktiviti pengumpulan bahan e-waste di Institut Pendidikan Guru (IPG) Tun Abdul Razak pada 31 Oktober nanti dan di Bintulu pada 7 dan 8 November depan. Ujarnya, objektif program ini adalah untuk memupuk dan meningkatkan keprihatinan dan tanggungjawab orang awam dalam memelihara dan memulihara alam sekitar. “Selain itu, program ini meningkatkan kesedaran dan kefahaman orang awam mengenai sistem pengurusan e-waste di Malaysia serta memastikan pengurusan dan pengumpulan buangan peralatan elektrik dan elektronik dapat dilaksanakan dengan lebih Environmentally Sound Management (ESM), ” katanya. Oleh Nur Ain Otsman 
See author's posts
